**PIRKIMO II DALIS**

**PREKIŲ VIEŠOJO pirkimo–PARDAVIMO SUTARTIS Nr. \_\_\_\_\_\_\_\_**

***(fiksuoto įkainio kainodara)***

**PIRKIMO Nr. 708834**

2024 m. balandžio d.

Klaipėda

**Žuvininkystės tarnyba prie Lietuvos Respublikos žemės ūkio ministerijos**, juridinio asmens kodas 188752740, kurios registruota buveinė yra J. Janonio g. 24, LT-92251, Klaipėda, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama direktoriaus Tomo Kazlausko, veikiančio pagal Žuvininkystės tarnybos prie Lietuvos Respublikos žemės ūkio ministerijos nuostatus (toliau – **Pirkėjas**), ir **UAB „Akvatechna“**, juridinio asmens kodas 300112408, kurios registruota buveinė yra Rygos g. 44-50, Vilnius, duomenys apie įmonę kaupiami ir saugomi Lietuvos Respublikos juridinių asmenų registre, atstovaujama direktoriaus Dariaus Andriulionio, veikiančio pagal UAB „Akvatechna“ įstatus (toliau – **Tiekėjas**),

toliau kartu šioje prekių viešojo pirkimo–pardavimo sutartyje vadinami „Šalimis“, o kiekvienas atskirai – „Šalimi“,

sudarė šią prekių viešojo pirkimo–pardavimo sutartį, toliau vadinamą „Sutartimi“, ir susitarė dėl toliau išvardytų sąlygų.

**I. BENDROSIOS NUOSTATOS**

1.1. Šalių teisių ir pareigų pagrindas yra Sutartis, Lietuvos Respublikos įstatymai, poįstatyminiai teisės aktai ir kiti normatyviniai dokumentai.

1.2. Šiame punkte pateikiami Sutartį sudarantys dokumentai, kurie turi būti suprantami kaip paaiškinantys vienas kitą. Tuo tikslu nustatomas toks dokumentų pirmumas:

(i) šios Sutarties sąlygos;

(ii) Techninė specifikacija;

(iii) Tiekėjo konkursui pateiktas pasiūlymas.

(iv) kiti dokumentai.

1.3. Šalys sutinka laikyti šios Sutarties sąlygas, visą dokumentaciją ir informaciją, kurią Sutarties Šalys gauna viena iš kitos vykdydamos Sutartį, konfidencialia ir be išankstinio kitos Šalies rašytinio sutikimo neskelbti, neleisti, kad būtų paskelbta arba atskleista bet kuri informacija apie prekes kokiame nors komerciniame arba techniniame dokumente ar kaip nors kitaip, išskyrus atvejus, kai to reikia sutartinėms prievolėms atlikti arba galiojantiems įstatymams vykdyti. Jeigu Šalis, vykdydama šią Sutartį, gavo iš kitos Šalies informaciją, kuri yra komercinė paslaptis, arba kitokią konfidencialią informaciją, tai ji neturi teisės suteikti šios informacijos tretiesiems asmenims be kitos Šalies raštiško sutikimo, išskyrus tuos atvejus, kai tai yra privaloma pagal Lietuvos Respublikos teisės aktus.

**II. SUTARTIES DALYKAS**

2.1. Sutarties objektas – ***pirkimo II dalis pašarai žuvų paauginimui ir auginimui Pietų regionui*** (toliau – **Prekės**).

2.2. Tiekėjas įsipareigoja Sutartyje nustatytomis sąlygomis, laikydamasis teisės aktuose įtvirtintų reikalavimų, perduoti Pirkėjui Prekes, kurių detalus aprašymas, jų kokybė, preliminarios apimtys, tiekimo vietos ir kiti kriterijai nustatyti Sutarties 1 priede „Techninė specifikacija“ (toliau – Techninė specifikacija), kuri yra neatskiriama šios Sutarties dalis, ir Sutarties 2 priede „Tiekėjo pasiūlymas“, o Pirkėjas įsipareigoja Sutartyje numatyta tvarka priimti kokybiškas ir Techninės specifikacijos reikalavimus atitinkančias prekes bei sumokėti Tiekėjui Sutarties kainą Sutartyje numatytomis sąlygomis ir tvarka.

2.3. Jei Šalys tiesiogiai nesusitarė kitaip, Prekėms priskiriamos ir paslaugos bei veiksmai, kurie nors tiesiogiai ir nenumatyti Sutarties dokumentuose, bet yra būtini vykdant Sutartį, bei Tiekėjas turėjo juos numatyti ir įvertinti sudarydamas Sutartį bei privalo juos suteikti ir / ar atlikti. Leidimų ir licencijų, reikalingų Sutarties tinkamam vykdymui, gavimas, reikalingos ir/arba naudingos vykdomosios dokumentacijos įforminimas ir jos perdavimas Pirkėjui taip pat yra priskiriami Prekėms.

2.4. **Prekių pristatymo vietos** nurodytos Sutarties 1 priede „Techninė specifikacija“.

**III. SUTARTIES GALIOJIMAS IR VYKDYMO PRADŽIA.**

**PREKIŲ PRISTATYMO TERMINAI**

3.1. **Sutartis galioja iki 2025-12-31.** Sutarties galiojimo terminas **negalės būti pratęstas.**

3.2. **Ši sutartis įsigalioja** nuo tada, kaiją pasirašo abiejų Šalių įgalioti atstovai ir galioja iki visiško Šalių sutartinių įsipareigojimų įvykdymo arba iki kol Šalys sutaria Sutartį nutraukti, bet ne ilgiau nei Sutarties 3.1 punkte numatytas Sutarties galiojimo terminas. Sutartis nutraukiama teisės aktuose ar šioje Sutartyje numatytais atvejais. Nutraukus Sutartį ar jai pasibaigus, lieka galioti Sutarties nuostatos, susijusios su atsakomybe bei atsiskaitymais tarp Šalių pagal šią Sutartį, taip pat visos kitos šios Sutarties nuostatos, kurios turi išlikti galioti, kad būtų visiškai įvykdyta ši Sutartis.

3.3. **Pirkėjas gali užsakyti konkrečias Prekes iki 2025-11-30.** Šis terminas negali būti pratęstas. Konkrečios prekės bus perkamos pagal atskirus Pirkėjo Tiekėjui raštu teikiamus užsakymus, kurių pagrindu Tiekėjas tieks prekes. Pirkėjo užsakytos konkrečios Prekės turės būti pristatytos Pirkėjui **ne vėliau kaip per 10 (dešimt) kalendorinių dienų** nuo užsakymo raštu pateikimo Tiekėjui dienos.

**IV. SUTARTIES KAINA, ATSISKAITYMŲ IR MOKĖJIMŲ TVARKA**

4.1. **Pradinės sutarties vertė** yra **51078,00 EUR be PVM**. **Sutarties kaina**, nustatyta viešojo pirkimo metu yra **61804,38 EUR su PVM.** Sutarties kaina Sutarties vykdymo metu nustatoma pagal Sutarties 4.4 punkto nuostatas kartu su Sutartyje numatytais pakeitimais ir perskaičiavimais pagal Sutarties 4.9. p.

4.2. **Prekių įkainiai** yra nurodyti **Sutarties priede Nr. 2 ,,Tiekėjo pasiūlymas“.** Nurodyti perkamų Prekių įkainiai (konkrečios prekės vieneto kaina, už kurią Tiekėjas teiks (parduos) konkrečių prekių vienetus Pirkėjui Sutartyje nustatytais terminais ir sąlygomis) galioja visą Sutarties galiojimo laikotarpį. **Prekės bus perkamos pagal Pirkėjo poreikį.**

4.3. Šiai Sutarčiai taikoma **fiksuoto įkainio** kainodara. Nustačius fiksuotą įkainį, galutinė kaina, kurią Pirkėjas turės sumokėti Tiekėjui, priklauso nuo vykdant Sutartį įsigytų Prekių kiekio (apimties). Fiksuotas įkainis nustatomas, kai iš anksto (iki pirkimo pradžios) Pirkėjas nežino tikslios pagal Sutartį įsigyjamų prekių apimties, tačiau rengdamas pasiūlymą Tiekėjas turėjo realias galimybes iš anksto numatyti ir įvertinti Sutarties vykdymo išlaidas pirkimo objekto mato vienetui ir gali prisiimti riziką dėl Sutarties vykdymo išlaidų pirkimo objekto mato vienetui dydžio.

4.4. Į Prekių kainą (įkainius) įskaičiuotos visos Tiekėjo mokamos rinkliavos, mokesčiai ir visos kitos, Tiekėjui priklausančios pagal Lietuvos Respublikos įstatymus ir kitus teisės aktus bei šią Sutartį, tiesioginės ir netiesioginės išlaidos (pavyzdžiui, draudimų, tiekėjo darbuotojų aprūpinimo tinkama įranga bei įrankiais, reikalingais tinkamam Prekių tiekimui, ir kt. išlaidos) bei mokesčiai, galintys turėti įtakos kainai ir atsirandančios vykdant Sutartį. Tiekėjas prisiima visą riziką, susijusią su mokestinių prievolių pasikeitimu ar atsiradimu (jei toks atvejis būtų). Tiekėjas neturi teisės reikalauti padengti jokių išlaidų, viršijančių pradinę Sutarties vertę. Tiekėjas prisiima visą riziką dėl to, kad dėl ne nuo Pirkėjo priklausančių aplinkybių padidės su Sutarties vykdymu susijusios Tiekėjo išlaidos ir Tiekėjui Sutarties vykdymas taps sudėtingesnis (Tiekėjui padidės įsipareigojimų vykdymo kaina). **Įsipareigojimų vykdymo kainos padidėjimas nesuteikia Tiekėjui teisės sustabdyti Sutarties vykdymo ar atsisakyti Sutarties šiuo pagrindu.**

4.5. Tiekėjui už pristatytas ir Techninės specifikacijos reikalavimus atitinkančias Prekes Pirkėjas privalo sumokėti Sutarties kainą, kuri turi būti nustatyta taikant šios Sutarties 4.2 punkte numatytus prekių įkainius. **Galutinė kaina, kurią Pirkėjas turės sumokėti Tiekėjui, priklauso nuo vykdant Sutartį faktiškai įsigytų Prekių kiekio.**

**4.6. Mokėjimai atliekami eurais žemiau nurodyta tvarka ir terminais:**

4.6.1. Išankstinis mokėjimas Tiekėjui neatliekamas. Tarpiniam mokėjimui gauti **Tiekėjas ne vėliau kaip iki kiekvieno einamojo kalendorinio mėnesio 10 dienos teikia** Pirkėjui Prekių perdavimo–priėmimo aktus apie faktiškai pristatytas prekes ir PVM sąskaitą-faktūrą. Jeigu Tiekėjas iki einamojo kalendorinio mėnesio 10 dienos **nepateikia** Pirkėjui pristatytų Prekių perdavimo – priėmimo akto (2 egz.), laikoma, kad per praėjusį kalendorinį mėnesį Pirkėjas neįsigijo Prekių.

4.6.2.Už pristatytas bei Techninės specifikacijos reikalavimus atitinkančias Prekes ar jų dalį Pirkėjas apmoka Tiekėjui **per 30 kalendorinių dienų nuo sąskaitos-faktūros gavimo dienos.**

**PVM sąskaitos-faktūros gavimo data** – Tiekėjo išrašyta PVM sąskaita-faktūra bus laikoma gauta, kai Pirkėjas gaus Tiekėjo atsiųstą PVM sąskaitą-faktūrą šiame punkte nustatyta tvarka. Vykdant Sutartį, **sąskaitos faktūros teikiamos tik elektroniniu būdu.** Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), teikiamos Tiekėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos „E. sąskaita“ priemonėmis. Pirkėjas elektronines sąskaitas faktūras priima ir apdoroja naudodamasis informacinės sistemos „E. sąskaita“ priemonėmis, išskyrus Lietuvos Respublikos viešųjų pirkimų įstatymo 22 straipsnio 12 dalyje nustatytus atvejus. Elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu. Išlaidas, susijusias su valstybės įmonei Registrų centrui mokėtinais mokesčiais už sąskaitos pateikimą Informacinės sistemos priemonėmis, apmoka Tiekėjas.

4.6.3. Tiekėjas sąskaitą-faktūrą gali pateikti Pirkėjui tik prieš tai Pirkėjui patvirtinus Tiekėjo pateiktą Prekių perdavimo–priėmimo aktą. Prekių perdavimo–priėmimo aktą, sąskaitą-faktūrą rengia Tiekėjas.

**Prekių perdavimo–priėmimo aktas** – Tiekėjo ir Pirkėjo tarpusavyje Prekių perdavimo dieną pasirašomas dokumentas, kuriuo nustatoma, kad Prekės ar bet kuri jų dalis Pirkėjui yra tinkamos ir kokybiškos (išskyrus atvejus, kai tokiame dokumente konkrečiai pažymimi neatitikimai, trūkumai ir (ar) defektai bei tokių neatitikimų, trūkumų ir (ar) defektų šalinimo terminai bei sąlygos, taip pat išskyrus atvejus, kai Pirkėjas neturi galimybės pažymėti tokių neatitikimų, trūkumų ir (ar) defektų, kadangi perduotos Prekės su paslėptais trūkumais, defektais ir (ar) neatitikimais) ir atitinkančios Sutarties sąlygas, Tiekėjo perduodamos ir Pirkėjo priimamos. **Užtikrinant, kad būtų taikomos aplinkos apsaugos priemonės, visi Prekių perdavimo-priėmimo aktai, pranešimai tarp Sutarties šalių, sudaromi, teikiami Sutarties šalims ir pasirašomi jų tik el. būdu.**

4.6.4. Pirkėjas už įsigytas Prekes Tiekėjui atsiskaito mokėjimo pavedimu į Tiekėjo nurodytą banko sąskaitą. Apmokėjimas laikomas įvykdytu nuo pavedimo atlikimo momento.. Tiekėjui iš anksto neinformavus Pirkėjo apie banko sąskaitos (rekvizitų) pasikeitimus, Tiekėjas prisiima su tokiu nepranešimu susijusią riziką ir iš to kylančias pasekmes.

4.6.5. Pirkėjas turi teisę be atskiro išankstinio Tiekėjo įspėjimo sulaikyti ir (ar) išskaičiuoti iš Tiekėjui pagal šią Sutartį mokėtinų sumų visas ir bet kokias nuostolių kompensavimo ir (ar) netesybų (delspinigių, baudų) sumas, Tiekėjo mokėtinas Pirkėjui, t. y. Pirkėjui vienašališkai įskaitant vienarūšį priešpriešinį reikalavimą dėl atitinkamos sumos. Apie atliktą įskaitymą Pirkėjas raštu informuoja Tiekėją.

4.7. **Pirkėjas turi teisę sulaikyti apmokėjimą, jei:**

4.7.1. po sąskaitos-faktūros pasirašymo dienos paaiškėja įsigytų Prekių trūkumai, defektai ir (ar) neatitikimai, jeigu jų nebuvo įmanoma pastebėti sąskaitos-faktūros pasirašymo metu (kol Tiekėjas pakeis Prekes kokybiškomis);

4.7.2. po sąskaitos-faktūros pasirašymo dienos paaiškėja, kad Pirkėjui padaryti nuostoliai dėl Tiekėjo kaltės – iki nurodytų aplinkybių pašalinimo momento. Šiuo atveju negali būti sulaikyta daugiau mokėtinų sumų, negu gali reikėti tiesioginiams Pirkėjo nuostoliams padengti;

4.7.3. sąskaitoje-faktūroje nurodyta neteisinga suma ar Sutarties Šalies rekvizitai, Prekių pavadinimai ir pan. (kol bus ištaisytos skaičiavimo klaidos ar neteisingai nurodyti Sutarties Šalies rekvizitai, Prekių pavadinimai ir pan.);

4.7.4. Tiekėjas nesilaikė sutartinių įsipareigojimų atlikimo terminų (kol Tiekėjas sumokės delspinigius);

4.7.5. Tiekėjas pateikė nekokybiškas ir (ar) Techninės specifikacijos reikalavimų neatitinkančias Prekes (kol Tiekėjas pakeis Prekes kokybiškomis ir (ar) Techninės specifikacijos reikalavimus atitinkančiomis Prekėmis);

4.7.6. Tiekėjas nevykdo kitų savo įsipareigojimų, prisiimtų pagal šią Sutartį.

4.8. **Tiesioginio atsiskaitymo Tiekėjo pasitelkiamiems** subtiekėjams / subteikėjams / subrangovams galimybės įgyvendinamos šia tvarka:

4.8.1. Subtiekėjas / subteikėjas / subrangovas, norėdamas, kad Pirkėjas tiesiogiai atsiskaitytų su juo, pateikia prašymą raštu Pirkėjui, kuris inicijuoja Sutarties keitimą ir sudaro trišalį susitarimą tarp jo, Pirkėjo ir Tiekėjo dėl tiesioginio atsiskaitymo su subtiekėju / subteikėju / subrangovu. Trišalis susitarimas turi būti sudarytas ne vėliau kaip iki pirmojo Pirkėjo atsiskaitymo su subtiekėju / subteikėju / subrangovu. Trišaliame susitarime nurodoma Tiekėjo teisė prieštarauti nepagrįstiems mokėjimams, tiesioginio atsiskaitymo su subtiekėju / subteikėju / subrangovu tvarka, atsižvelgiant į pirkimo dokumentuose ir subtiekimo / subteikimo / subrangos sutartyje nustatytus reikalavimus.

4.8.2. Subtiekėjas / subteikėjas / subrangovas, prieš pateikdamas sąskaitą Pirkėjui, turi ją suderinti su Tiekėju. Suderinimas laikomas tinkamu, kai subtiekėjo / subteikėjo / subrangovo išrašytą sąskaitą raštu patvirtina įgaliotas Tiekėjo atstovas, kuris yra nurodytas trišaliame susitarime. Pirkėjo atlikti mokėjimai subtiekėjui / subteikėjui / subrangovui pagal jo pateiktas sąskaitas atitinkamai mažina sumą, kurią Pirkėjas turi sumokėti Tiekėjui pagal Sutarties sąlygas ir tvarką. Tiekėjas, išrašydamas ir pateikdamas sąskaitas Pirkėjui, atitinkamai į jas neįtraukia subtiekėjo / subteikėjo / subrangovo tiesiogiai Pirkėjui pateiktų ir Tiekėjo patvirtintų sąskaitų sumų.

4.8.3. Tiesioginis atsiskaitymas su subtiekėju / subteikėju / subrangovu neatleidžia Tiekėjo nuo jo prisiimtų įsipareigojimų pagal sudarytą Sutartį. Nepaisant nustatyto galimo tiesioginio atsiskaitymo su subtiekėju / subteikėju / subrangovu, Tiekėjui sutartimi numatytos teisės, pareigos ir kiti įsipareigojimai nepereina subtiekėjui / subteikėjui / subrangovui.

4.8.4. Jei dėl tiesioginio atsiskaitymo su subtiekėju / subteikėju / subrangovu faktiškai nesutampa Tiekėjo ir subtiekėjo / subteikėjo / subrangovo nurodyti faktiniai kiekiai / apimtys / mokėtinos sumos, rizika prieš Pirkėją tenka Tiekėjui ir neatitikimai pašalinami Tiekėjo sąskaita.

4.8.5. Atsiskaitymas su subtiekėju / subteikėju / subrangovu vykdomas per 30 (trisdešimt) kalendorinių dienų nuo sąskaitos faktūros gavimo dienos.

4.8.6. Atsiskaitymams su subtiekėju / subteikėju / subrangovu negali būti taikomi Sutartyje nenumatyti mokesčiai ar kainos.

4.8.7. Pasirašius Sutartį, Tiekėjas ne vėliau kaip per 3 darbo dienas privalo informuoti žinomus subtiekėjus/subteikėjus/subrangovus apie Sutartyje numatytą tiesioginio atsiskaitymo galimybę. Jei kiti subtiekėjai/subteikėjai/subrangovai paaiškėja vėliau – ši informacija jiems turės būti Tiekėjo pateikiama per 3 darbo dienas nuo naujo subtiekėjo/subteikėjo/subrangovo pasitelkimo dienos.

4.9. Sutarties kaina ir Prekių įkainiai**dėl pasikeitusių mokesčių** perskaičiuojama tokia tvarka:

4.9.1. mokestis, kuriam pasikeitus perskaičiuojama Sutarties kaina ir Prekių įkainiai: pridėtinės vertės mokestis (PVM). Pasikeitus kitiems mokesčiams, Sutarties kaina ir Prekių įkainiainebus perskaičiuojami;

4.9.2. perskaičiavimas atliekamas įsigaliojus Lietuvos Respublikos pridėtinės vertės mokesčio įstatymo pakeitimo įstatymui, kuriuo keičiamas mokesčio tarifas;

4.9.3. perskaičiavimo formulė: pasikeitus PVM tarifo dydžiui, Sutarties kainoje ir Prekių įkainiuoseesantis PVM tarifas nepristatytoms prekėms keičiamas (mažinamas ar didinamas) pagal Lietuvos Respublikos teisės aktus;

4.9.4. Sutarties kainą ir Prekių įkainiusperžiūrint antrą ir vėlesnį kartą, perskaičiavimo formulė taikoma ne visai Sutarties kainai, bet tik neišpirktiems darbų, Paslaugų ar prekių kiekiams (apimtims).

4.9.5. Sutarties kainos ir Prekių įkainiųdėl pasikeitusių mokesčių pakeitimas įforminamas papildomu rašytiniu Šalių susitarimu;

4.9.6. perskaičiuota Sutarties kaina ir Prekių įkainiai pradedami taikyti nuo Lietuvos Respublikos pridėtinės vertės mokesčio įstatymo pakeitimo įstatymo, kuriuo keičiamas šio mokesčio tarifas, nurodytos tarifo įsigaliojimo dienos.

4.9.7. Jeigu Prekių įkainiai ir Sutarties kaina buvo pakeista pagal Sutarties 4.9 punktą, atitinkamai pakeičiama ir pradinės Sutarties vertė.

**V. ŠALIŲ ATSAKOMYBĖ**

5.1. Šalių atsakomybė nustatoma pagal galiojančius Lietuvos Respublikos teisės aktus ir šią Sutartį. Šalys įsipareigoja tinkamai vykdyti Sutartimi prisiimtus įsipareigojimus ir susilaikyti nuo bet kokių veiksmų, kuriais galėtų padaryti žalos viena kitai ir apsunkintų kitos Šalies prisiimtų įsipareigojimų vykdymą.

5.2. Neatlikus apmokėjimo nustatytais terminais, Tiekėjui pareikalavus raštu Pirkėjas privalo sumokėti Tiekėjui 0,02% delspinigių už kiekvieną uždelstą dieną nuo laiku neapmokėtos sumos.

5.3. Jei Tiekėjas dėl savo kaltės nepristato Prekių nustatytu terminu, Pirkėjas turi teisę be oficialaus įspėjimo ir nesumažindamas kitų savo teisių gynimo būdų pradėti skaičiuoti 0,02 % dydžio delspinigius nuo pradinės Sutarties vertės už kiekvieną termino praleidimo dieną, neviršijant 2% pradinės Sutarties vertės.

5.4. Jei paskaičiuoti delspinigiai viršija 2% pradinės Sutarties vertės, Pirkėjas gali, prieš tai raštu įspėjęs Tiekėją:

5.4.1. išskaičiuoti delspinigių sumą iš Tiekėjui mokėtinų sumų;

5.4.2. vienašališkai nutraukti Sutartį;

5.4.3. pasinaudoti Sutarties įvykdymo užtikrinimu (pareikalauti sumokėti baudą).

5.5. Delspinigių sumokėjimas neatleidžia Šalių nuo pareigos vykdyti šioje Sutartyje prisiimtus įsipareigojimus.

5.6. Jeigu Sutartis nutraukiama dėl vienos Šalies kaltės, ji kitai Šaliai privalo atlyginti dėl to jos patirtus tiesioginius pagrįstus nuostolius. Užtikrinimo (baudos) ar delspinigių sumokėjimas neatleidžia Šalies nuo pareigos atlyginti Pirkėjui patirtus nuostolius.

5.7. Šalys susitaria, kad **esminiu Sutarties pažeidimu** bus laikomas:

5.7.1. Tiekėjo padarytas pažeidimas, atitinkantis Lietuvos Respublikos Civilinio kodekso 6.217 straipsnio 2 dalies kriterijus, nepaisant to, kad tokie nebuvo apibrėžti Sutartyje;

5.7.2. Pažeidimas, kai Tiekėjas, raštu įspėtas, be objektyvių priežasčių vilkina Prekių pristatymą ir (ar) nepradeda tiekti Prekių, ir (ar) raštiškai įspėtas neužtikrina pristatomų Prekių kokybės;

5.7.3. Kiti šioje Sutartyje nurodyti esminiai Sutarties pažeidimai.

**VI. SUTARTIES ĮVYKDYMO UŽTIKRINIMAS (BAUDA)**

6.1. Tiekėjo prievolių pagal Sutartį įvykdymas užtikrinamas 5 proc. nuo Pradinės sutarties vertės EUR be PVM dydžio bauda.

6.2. Pirkėjui nustačius, kad Tiekėjas neįvykdė ar netinkamai įvykdė bet kurį įsipareigojimą pagal šią Sutartį ir per nustatytą laiką nuo Pirkėjo raštiško pranešimo gavimo apie sutartinio įsipareigojimo nevykdymą arba netinkamą vykdymą, nepašalino Pirkėjo pranešime nurodyto pažeidimo, Pirkėjas kiekvieną kartą pareikalauja sumokėti baudą. Tiekėjas taip pat įsipareigoja atlyginti nuostolius, atsiradusius dėl netinkamo Sutarties vykdymo ar nevykdymo, kurių nepadengia bauda.

6.3. Prieš pateikdamas reikalavimą sumokėti baudą, Pirkėjas įspėja apie tai Tiekėją, nurodydamas, pažeidimą ir duodamas terminą pažeidimui pašalinti.

6.4. Tiekėjui neištaisius pažeidimo ir neinformavus Pirkėjo, Pirkėjas Tiekėjui pateikia reikalavimą sumokėti baudą, nurodydamas, dėl kokio pažeidimo pateikia šį reikalavimą.

**VII. ŠALIŲ TEISĖS IR PAREIGOS**

7.1. **Pirkėjas turi teisę:**

7.1.1.tikrinti Prekių pristatymo procesą, kiek tai susiję su sutartinių įsipareigojimų vykdymu, pareikšti Tiekėjui pastabas ir pasiūlymus dėl Prekių kokybės. Nustatyti trūkumai, defektai ir (ar) neatitikimai turi būti Tiekėjo ištaisyti per Pirkėjo nurodytą protingą, bet ne trumpesnį nei 3 dienų terminą;

7.1.2. duoti nurodymus Tiekėjui ir reikalauti jų vykdymo, jei pakartotinai pažeidžiami Sutartyje nurodyti kokybiniai reikalavimai;

7.1.3. reikalauti Sutarties įvykdymo nustatytais terminais ir tvarka;

7.1.4. reikalauti atlyginti nuostolius, atsiradusius dėl Sutarties neįvykdymo bei netesybų;

7.1.5. nepriimti Sutarties reikalavimų neatitinkančių Prekių;

7.1.6. pateikti Tiekėjui papildomą informaciją, kuri perduodama skaitmenine forma arba telekomunikacinėmis priemonėmis;

7.1.7. įgyvendinti kitas teises, numatytas šioje Sutartyje ir suteikiamas pagal galiojančius Lietuvos Respublikos teisės aktus.

7.2. **Pirkėjas įsipareigoja:**

7.2.1. priimti tik kokybiškas ir reikalavimus atitinkančias Prekes, sumokėti už tinkamai ir laiku pristatytas Prekes Sutartyje numatytomis sąlygomis ir tvarka;

7.2.2. suteikti Tiekėjo sutartinių įsipareigojimų vykdymui reikalingus dokumentus ir informaciją, kuriuos pagal įstatymus ir kitus teisės aktus Pirkėjas privalo pateikti Tiekėjui. Jeigu Tiekėjui reikalingi kiti, Sutartyje nenurodyti dokumentai ir informacija, jis įsipareigoja apie tai nedelsiant raštu įspėti Pirkėją, nurodydamas konkrečiai kokių dokumentų jam reikia ir kokia forma jie turėtų būti pateikti. Pirkėjas yra atsakingas už tai, kad jo personalas bendradarbiautų su Tiekėju;

7.2.3. nedelsiant pašalinti Tiekėjo pranešime (įspėjime) nurodytas aplinkybes, kurios trukdo tinkamai vykdyti Sutartį, jeigu jos priklauso nuo Pirkėjo valios;

7.2.4. per 5 darbo dienas po rašytinio Tiekėjo prašymo gavimo pateikti Tiekėjui visus sutikimus, įgaliojimus ir (ar) kitus reikalingus leidimus bei dokumentus, kad Tiekėjas galėtų veikti kaip Pirkėjo įgaliotas asmuo visose kompetentingose institucijose ta apimtimi, kiek tai susiję su Prekių pristatymu;

7.2.5. priimti tik užsakymą atitinkančias bei įstatymų nustatyta tvarka užpildytas sąskaitas-faktūras;

7.2.6. laiku apmokėti iš Tiekėjo gautas ir abiejų Šalių pasirašytas sąskaitas-faktūras;

7.2.7. nedelsiant, bet ne vėliau kaip per 3 darbo dienas nuo tam tikrų aplinkybių atsiradimo momento, informuoti Tiekėją apie aplinkybes, galinčias trukdyti tinkamai įvykdyti sutartinius įsipareigojimus;

7.2.8. atlyginti nuostolius, atsiradusius dėl Sutarties neįvykdymo bei netesybų;

7.2.9. vykdyti kitas pareigas, numatytas šioje Sutartyje ir galiojančiuose Lietuvos Respublikos teisės aktuose.

7.3. **Tiekėjas turi teisę:**

7.3.1. gauti apmokėjimą šioje Sutartyje nustatyta tvarka ir terminais už Sutartyje numatyta tvarka ir terminais pristatytas kokybiškas Prekes;

7.3.2. atsiradus būtinybei, keisti Sutartyje nurodytus subtiekėjus / subteikėjus / subrangovus Sutartyje nustatytomis sąlygomis ir tvarka. Pirkėjui apmokėjus už įsigytas Prekes, Tiekėjas privalo nedelsiant apmokėti už subtiekėjų / subteikėjų / subrangovų įvykdytus įsipareigojimus ir, Pirkėjui raštu pareikalavus, informuoti jį raštu apie atsiskaitymus su subtiekėjais / subteikėjais / subrangovais;

7.3.3. atsisakyti vykdyti Sutartį, jei Pirkėjas nepašalina pakartotiniame Tiekėjo įspėjime nurodytų aplinkybių, priklausančių nuo Pirkėjo valios, kliudančių tinkamai atlikti šia Sutartimi prisiimtus įsipareigojimus;

7.3.4. naudotis kitomis Lietuvos Respublikos įstatymuose numatytomis prekių tiekėjo teisėmis.

7.4. **Tiekėjas įsipareigoja:**

7.4.1. šioje Sutartyje numatytas Prekes savo lėšomis bei savo transportu pristatyti ir iškrauti šioje Sutartyje nustatytose vietose ir nustatytais terminais, laikydamasis Lietuvos Respublikos įstatymų ir poįstatyminių bei kitų, tokių Prekių pardavimą reglamentuojančių teisės aktų. Prekes pristatyti kokybiškai ir laiku, nepažeidžiant trečiųjų asmenų teisių bei teisėtų interesų, geros moralės bei viešosios tvarkos principų. Teikėjas garantuoja Pirkėjui nuostolių atlyginimą, jei Teikėjas ar jo darbuotojai nesilaikytų įstatymų ir kitų teisės aktų ir dėl to būtų pateikti kokie nors reikalavimai ar pradėti procesiniai veiksmai;

7.4.2. Įpakuoti Prekes taip, kad būtų išvengta jų sugadinimo ar susidėvėjimo pervežimo metu, įpakavimas apsaugotų jas nuo sugadinimo pakraunant ar iškraunant iš transporto priemonės. Tiekėjas atsakys už Prekių sugadinimą, jeigu tai atsitiks dėl nekokybiško ar netinkamo jų įpakavimo;

7.4.3. užtikrinti, kad Prekės atitiks tokios rūšies Prekėms keliamus įprastus/standartinius reikalavimus kokybei;

7.4.4. dalyvauti iš anksto suplanuotuose darbo posėdžiuose įgyvendinant Sutartį ir vykdyti darbo posėdžių protokoluose nurodytus įsipareigojimus. Tiekėjo dalyvavimas darbo posėdžiuose yra privalomas;

7.4.5. savarankiškai apsirūpinti sutartinių įsipareigojimų vykdymui reikalingais materialiniais ištekliais;

7.4.6. atlyginti nuostolius ir apsaugoti Pirkėją nuo visų pretenzijų, kompensacijų susijusių su:

7.4.6.1. bet kurio asmens sužalojimu, negalavimu, liga ar mirtimi, kylančius arba atsiradusius dėl Tiekėjo veiksmų vykdant sutartinius įsipareigojimus;

7.4.6.2. bet kurios nuosavybės nuostoliais, praradimais, susijusiais arba atsiradusiais dėl Tiekėjo arba jo personalo veiksmų, aplaidumo, tyčinio veiksmo ar Sutarties pažeidimo.

7.4.7 savo lėšomis pašalinti visus, dėl Tiekėjo kaltės (veiklos) išryškėjusius trūkumus, defektus per protingą, bet ne trumpesnį kaip 3 darbo dienų terminą;

7.4.8 Visą sutarties galiojimo laikotarpį tinkamai kaupti, pildyti, saugoti ir tvarkyti visus Tiekėjo pagal Sutartį privalomus parengti (gauti), pateikti ir jam vykdant Sutartį perduotus Prekių dokumentus, kitą dokumentaciją bei medžiagą. Tiekėjas atsako už parengtuose (užpildytuose) dokumentuose pateikiamų duomenų teisingumą ir atitiktį faktinėms aplinkybėms. Tiekėjas, praradęs, sunaikinęs, sugadinęs ar padaręs kitokią žalą tokiai dokumentacijai (medžiagai), privalo ją tinkamai atkurti ir atlyginti dėl to kilusius nuostolius;

7.4.9. Sutarties galiojimo laikotarpiu turėti visus Lietuvos Respublikos teisės aktų reikalavimus atitinkančius leidimus ar kitus dokumentus, suteikiančius teisę parduoti Prekes, jei tokie dokumentai išduodami (veikla licencijuojama).

**Pastaba**: Jeigu Tiekėjo kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, Tiekėjas Pirkėjui įsipareigoja, kad Sutartį vykdys tik tokią teisę turintys asmenys. Jeigu pagal teisės aktus sutartinių įsipareigojimų vykdymui būtini papildomi leidimai, licencijos, atestatai ar kiti dokumentai, Tiekėjas įsipareigoja užtikrinti, kad Sutartį vykdys tik tokią teisę turintys asmenys;

7.4.10. užtikrinti, kad sutartinių įsipareigojimų vykdymui pasitelkiami darbuotojai būtų kvalifikuoti, įgudę ir turintys patirtį atitinkamai veiklai vykdyti. Pirkėjas turi teisę Tiekėjo raštu pareikalauti pakeisti sutartinių įsipareigojimų vykdymui pasitelktus darbuotojus, kurie nekompetentingai ar aplaidžiai vykdo pareigas, nesugeba laikytis Sutarties sąlygų arba savo elgesiu kelia grėsmę saugai darbe, sveikatai arba aplinkos apsaugai.

7.4.11. bendradarbiauti su Pirkėju, neatlygintinai konsultuoti Pirkėją su Sutarties vykdymu susijusiais klausimais. Tiekėjas yra atsakingas už tai, kad jo personalas bendradarbiautų su Pirkėju;

7.4.12. Sudarius Sutartį, tačiau ne vėliau negu Sutartis pradedama vykdyti, Tiekėjas įsipareigoja raštu pranešti tuo metu žinomų subtiekėjų/subteikėjų/subrangovų pavadinimus, kontaktinius duomenis ir jų atstovus. Pirkėjas taip pat reikalauja, kad Tiekėjas informuotų apie minėtos informacijos pasikeitimus visu Sutarties vykdymo metu, taip pat apie naujus subtiekėjus/subteikėjus/subrangovus, kuriuos jis ketina pasitelkti vėliau.

7.4.13. iš anksto raštu informuoti Pirkėją apie bet kokias aplinkybes, kurios trukdo ar gali sutrukdyti Tiekėjui įvykdyti sutartinius įsipareigojimus Sutartyje nustatytais terminais;

7.4.14. visiškai įvykdžius Sutartį ar kitais Sutarties pasibaigimo atvejais, ne vėliau kaip per 5 darbo dienas grąžinti Pirkėjui visus dokumentus, kurie buvo perduoti Tiekėjui šioje Sutartyje numatytiems įsipareigojimams atlikti;

7.4.15. vykdyti visus teisėtus ir neprieštaraujančius Sutarties nuostatoms raštiškus Pirkėjo nurodymus.

**VIII. PREKIŲ PERDAVIMO IR PRIĖMIMO TVARKA**

8.1. Pristatytas Prekes Tiekėjas perduoda Pirkėjui pagal Prekių perdavimo–priėmimo aktą.

8.2. Pirkėjas, gavęs Prekių perdavimo–priėmimo aktą, ne **vėliau kaip per 5 darbo dienas** privalo jį pasirašyti arba raštu Tiekėjui **pateikti motyvuotą** **atsisakymą pasirašyti** Prekių perdavimo–priėmimo aktą. Šiuo atveju surašomas dvišalis aktas, kuriame nurodomos Prekių perdavimo–priėmimo akto nepasirašymo priežastys, t. y. Prekių trūkumai, defektai, terminas, kuris negali būti trumpesnis kaip 3 darbo dienos, jiems pašalinti bei, jeigu įmanoma, nurodo ir priemones, kurių Tiekėjas privalo imtis, kad Prekių kokybė atitiktų Sutarties reikalavimus ir Prekių perdavimo–priėmimo aktas būtų pasirašytas.

8.3. Pirkėjas, priimdamas Prekes, Prekių perdavimo–priėmimo akte turi teisę nurodyti, kad Prekės priimamos su neesminiais neatitikimais, kuriuos Teikėjas turės ištaisyti iki Pirkėjo nurodyto termino.

8.4. Jeigu Tiekėjas per Sutarties 8.2 punkte nustatytą terminą nepašalina Pirkėjo nurodytų Prekių trūkumų, defektų, Pirkėjas turi teisę pradėti skaičiuoti delspinigius Sutarties dalyje „*Šalių atsakomybė*“ nustatyta tvarka ir (arba) pasinaudoti Sutarties įvykdymo užtikrinimu (pareikalauti sumokėti baudą), ir (arba) nutraukti Sutartį Sutartyje nustatyta tvarka, ir (arba) pareikalauti Tiekėjo atlyginti Pirkėjui dėl to patirtus tiesioginius pagrįstus nuostolius tiek, kiek jų nepadengia delspinigiai ir (ar) Sutarties įvykdymo užtikrinimas (bauda).

8.5. Jeigu Pirkėjas per Sutarties 8.2 punkte nustatytą terminą Tiekėjo pateikto Prekių perdavimo–priėmimo akto nepatvirtina ir nepateikia motyvuoto atsisakymo pasirašyti, turi būti laikoma, kad:

(i) Tiekėjo prašoma apmokėti suma yra teisinga;

(ii) Tiekėjas iki Prekių priėmimo–perdavimo akto pasirašymo dienos tinkamai įvykdė savo įsipareigojimus, kurie buvo numatyti Sutartyje ir jos prieduose ir privalėjo būti įvykdyti iki šio akto pasirašymo dienos;

(iii) Tiekėjas perdavė Prekes, kurios buvo numatytos Sutartyje ir jos prieduose ir privalėjo būti suteiktos iki šio akto pasirašymo dienos;

(iv) Pirkėjas neturi Tiekėjui pretenzijų dėl Prekių kokybės.

8.6. Prekių perdavimo–priėmimo aktas surašomas dviem vienodą teisinę galią turinčiais egzemplioriais, kuriuos pasirašo abiejų Šalių įgalioti asmenys.

**IX. SUBRANGOVAI, SUBTIEKĖJAI, SUBTEIKĖJAI, JŲ KEITIMO TVARKA**

9.1. Bet kokie fiziniai ar juridiniai asmenys, kuriuos Tiekėjas pasitelkia šios Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Tiekėju, yra laikomi asmenimis, veikiančiais Tiekėjo vardu. Šių asmenų veiksmai vykdant Sutartį Tiekėjui sukelia tokias pačias pasekmes, kaip jo paties veiksmai.

9.2. Už Tiekėjo pasitelktų trečiųjų asmenų įsipareigojimų vykdymo kokybę Pirkėjui atsako Tiekėjas ir užtikrina, kad Sutarties 7 skyriuje nurodytų reikalavimų laikytųsi Tiekėjo pasitelktų trečiųjų asmenų darbuotojai. Už pasekmes bei padarytą žalą, kilusias dėl šių reikalavimų nesilaikymo, visais atvejais atsako Tiekėjas. Tiekėjas visada bus atsakingas už Sutarties vykdymą, įskaitant Tiekėjo perduodamos vykdyti Sutarties dalies kokybę ir padarytą žalą.

9.3. Sutarčiai vykdyti pasitelkiami šie subteikėjai / subtiekėjai / subrangovai: **nepasitelkiami.**

9.4. Sutarties vykdymo metu subrangovų / subtiekėjų / subteikėjų **keitimas vietomis** tarp Sutartyje numatytų subrangovų / subtiekėjų / subteikėjų, **Sutartyje numatyto** subrangovo / subtiekėjo / subteikėjo **pakeitimas kitu**, **naujo Sutartyje nenumatyto** subrangovo / subtiekėjo / subteikėjo pasitelkimas galimas tik gavus Pirkėjo raštišką sutikimą. Prašymas Pirkėjui pateikiamas kartu su pagrindžiančiais dokumentais, t. y. Tiekėjas privalo pateikti dokumentus, įrodančius, jog subrangovo / subtiekėjo / subteikėjo **kvalifikacija** sutarties keitimo momentu atitinka Pirkimo dokumentuose subrangovams / subtiekėjams / subteikėjams nustatytus minimalius kvalifikacijos reikalavimus ir nėra pašalinimų pagrindų (jeigu buvo taikoma Pirkime). Toks Sutarties pakeitimas įforminamas raštu sudarant papildomą susitarimą prie Sutarties.

9.5. Tiekėjas įsipareigoja pranešti Pirkėjui subrangovų / subtiekėjų / subteikėjų pavadinimus, kontaktinius duomenis ir jų atstovus, taip pat įsipareigoja raštu informuoti apie minėtos informacijos pasikeitimus visu Sutarties vykdymo metu, taip pat apie naujus subrangovus / subtiekėjus / subteikėjus, kuriuos jis ketina pasitelkti.

9.6. Sutarties vykdymo metu subrangovų / subtiekėjų / subteikėjų **keitimas vietomis** tarp Sutartyje numatytų subrangovų / subtiekėjų / subteikėjų, **Sutartyje numatyto** subrangovo / subtiekėjo / subteikėjo **pakeitimas kitu**, **naujo Sutartyje nenumatyto** subrangovo / subtiekėjo / subteikėjo pasitelkimas atliekamas tokia tvarka:

9.6.1. Tiekėjas pateikia rašytinį prašymą Pirkėjui, kuriame nurodo priežastis, lemiančias poreikį pakeisti ar pasitelkti naujus subrangovus / subtiekėjus / subteikėjus, bei pateikia dokumentus, patvirtinančius, kad kvalifikacija atitinka Pirkimo dokumentuose nurodytus reikalavimus (jeigu buvo taikoma);

9.6.2. patikrinus naujo subrangovo / subtiekėjo / subteikėjo atitiktį kvalifikaciniams reikalavimams (jeigu buvo taikoma), Pirkėjas per 3 (tris) darbo dienas, jei sutinka, kartu su Tiekėju raštu sudaro susitarimą dėl subrangovo / subtiekėjo / subteikėjo pakeitimo ar naujo subrangovo / subtiekėjo / subteikėjo pasitelkimo. Jeigu Tiekėjo (įskaitant ir subrangovus / subtiekėjus / subteikėjus) kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, Tiekėjas įsipareigoja Pirkėjui, kad Sutartį vykdys tik tokią teisę turintys asmenys.

9.7. Priežastys, lemiančios poreikį pakeisti subrangovus / subtiekėjus / subteikėjus nauju:

9.7.1. Sutartyje numatytas subrangovas / subtiekėjas / subteikėjas nepajėgus vykdyti įsipareigojimų dėl iškeltos bankroto bylos, pradėtos likvidavimo procedūros ir (ar) panašios padėties;

9.7.2. Sutartyje numatytas subrangovas / subtiekėjas / subteikėjas netinkamai vykdo įsipareigojimus ir (arba) atsisako vykdyti jam (jiems) Sutartyje numatytą įsipareigojimų dalį;

9.7.3. kyla grėsmė, kad Tiekėjas savo turimais pajėgumais nesugebės savo sutartinių įsipareigojimų įvykdyti tinkamai ir (ar) juos įvykdyti Sutartyje nustatytais terminais, todėl tikslinga pasitelkti naują (papildomą) subrangovą / subtiekėją / subteikėją;

9.7.4. kitos aplinkybės, sąlygojančios naujo (papildomo) subrangovo / subtiekėjo / subteikėjo pasitelkimo būtinybę, ir kurios nebuvo žinomos pirkimo vykdymo metu ir su kuriomis susidurtų bet kuris tiekėjas.

9.8. Subrangovo / subtiekėjo / subteikėjo pakeitimas kitu subrangovu / subtiekėju / subteikėju ar naujo subrangovo / subtiekėjo / subteikėjo pasitelkimas galimas tik tokiu atveju, jei toks Sutarties pakeitimas nėra esminis kaip tai nustatyta Lietuvos Respublikos viešųjų pirkimų įstatymo 89 str. 4 d.

**X. NENUGALIMA JĖGA (FORCE MAJEURE)**

10.1. Šalis gali būti visiškai ar iš dalies atleidžiama nuo atsakomybės dėl ypatingų ir neišvengiamų aplinkybių – nenugalimos jėgos (force majeure), nustatytos ir jas patyrusios Šalies įrodytos pagal Lietuvos Respublikos civilinį kodeksą, jeigu Šalis nedelsiant, bet ne vėliau kaip per 3 darbo dienas, pranešė kitai Šaliai apie aplinkybes bei jų poveikį Sutartimi prisiimtų įsipareigojimų vykdymui.

10.2. Nenugalima jėga (force majeure) nelaikomos Šalies veiklai turėjusios įtakos aplinkybės, į kurių galimybę Šalys, sudarydamos Sutartį, atsižvelgė, t. y. Lietuvoje, jos ūkyje pasitaikančios aplinkybės, sąlygos, valstybės ar savivaldos institucijų sprendimai, sukėlę bet kurios iš Šalių reorganizavimą, privatizavimą, likvidavimą, veiklos pobūdžio pakeitimą, stabdymą (trukdymą), kitos aplinkybės, kurios turėtų būti laikomos ypatingomis, bet Lietuvoje Sutarties sudarymo metu yra tikėtinos. Nenugalima jėga (force majeure) taip pat nelaikoma tai, kad rinkoje nėra reikalingų prievolei vykdyti prekių arba Šalies kontrahentai pažeidžia savo prievoles.

10.3. Sutartis baigiasi, kai jos įvykdyti neįmanoma arba vykdymas turi būti atidėtas ilgiau nei 30 (trisdešimt) kalendorinių dienų dėl nenugalimos jėgos (force majeure), už kurią Šalis neatsako.

**XI. PIRKIMO SUTARTIES KEITIMAS**

11.1. Sutarties sąlygų keitimas jos galiojimo laikotarpiu galimas neatliekant naujos pirkimo procedūros vadovaujantis Lietuvos Respublikos viešųjų pirkimų įstatymo 89 straipsnio nuostatomis bei aplinkybėmis, kurios Sutartyje nustatytos aiškiai, tiksliai ir nedviprasmiškai. Neleidžiami tokie pakeitimai ar pasirinkimo galimybės, dėl kurių iš esmės pasikeistų pirkimo Sutarties pobūdis.

11.2. Sutarties pakeitimas jos galiojimo laikotarpiu laikomas esminiu, kai juo pakeičiamas Sutarties bendrasis pobūdis. Bet kuriuo atveju esminiais Sutarties pakeitimais laikomi tokie pakeitimai, kai tenkinama bent viena iš šių sąlygų (Lietuvos Respublikos viešųjų pirkimų įstatymo 89 straipsnio 1 ir 2 dalyse nurodytais atvejais į šias sąlygas neatsižvelgiama):

11.2.1. pakeičiama pradinio pirkimo procedūros konkurencinė padėtis (pakeitimu nustatoma nauja sąlyga, kurią įtraukus į pradinį pirkimą būtų galima priimti kitų dalyvių pasiūlymų ar pirkimas sudomintų daugiau tiekėjų);

11.2.2. dėl pakeitimo ekonominė Sutarties pusiausvyra pasikeičia Tiekėjo naudai taip, kaip nebuvo aptarta Sutartyje;

11.2.3. dėl pakeitimo labai padidėja Sutarties apimtis;

11.2.4. kai Tiekėją pakeičia naujas Tiekėjas dėl kitų priežasčių, negu Lietuvos Respublikos viešųjų pirkimų įstatymo 89 straipsnio 1 dalies 4 punkte nurodytos priežastys.

11.3. Sutarties sąlygų keitimu nėra laikomi techninio pobūdžio Sutarties pakeitimai (pavyzdžiui, Šalių rekvizitai, klaidos, punktų numeracija ir pan.) bei atskirų Sutarties vykdymo sąlygų koregavimas Sutartyje numatytomis aplinkybėmis.

11.4. Sutarties sąlygų keitimą gali inicijuoti kiekviena Šalis, raštu pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti **per 7 (septynias) dienas** ir kitai Šaliai pateikti motyvuotą raštišką atsakymą. Šalių nesutarimo atveju galutinio sprendimo teisė priklauso Pirkėjui.

**XII. PIRKIMO SUTARTIES NUTRAUKIMAS**

12.1. Sutartis gali būti nutraukiama abiejų Šalių rašytiniu susitarimu.

12.2. Pirkėjas turi teisę vienašališkai ir nesikreipdamas į teismą nutraukti Sutartį (įspėjęs apie tai Tiekėją prieš 10 (dešimt) kalendorinių dienų) dėl sutarties pažeidimo ir pasinaudoti Sutarties įvykdymo užtikrinimu (pareikalauti sumokėti baudą), jei Tiekėjas be pateisinamos priežasties:

12.2.1. nevykdo pagrįstų Pirkėjo ar Pirkėjo įgalioto atstovo nurodymų dėl Prekių kokybės ir toliau vykdo Sutartį, nesilaikydamas šioje Sutartyje ir (ar) Techninėje specifikacijoje, ir (ar) galiojančiuose teisės aktuose, reglamentuojančiuose tokių Prekių tiekimą, nustatytų reikalavimų;

12.2.2. Tiekėjas per pagrįstai nustatytą laikotarpį neįvykdo Pirkėjo nurodymo ištaisyti netinkamai įvykdytus arba neįvykdytus sutartinius įsipareigojimus;

12.2.3. Tiekėjas nepradeda vykdyti Sutarties ir (arba) Prekes tiekia nesilaikant šioje Sutartyje nustatytų sąlygų ir terminų;

12.2.4. Tiekėjas perleidžia savo įsipareigojimus pagal Sutartį be Pirkėjo išankstinio rašytinio leidimo;

12.2.5. Tiekėjas bankrutuoja arba yra likviduojamas, kai sustabdo ūkinę veiklą, arba kai įstatymuose ir kituose teisės aktuose numatyta tvarka susidaro analogiška situacija;

12.2.6. keičiasi Tiekėjo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui, išskyrus atvejus, kai dėl šių pasikeitimų keičiama Sutartis;

12.2.7. nevykdo kitų pagrįstų raštiškų Pirkėjo ar jo įgalioto atstovo nurodymų dėl šioje Sutartyje numatytų įsipareigojimų vykdymo;

12.2.8. Tiekėjas prekes tiekti paveda subtiekėjui, kuris viešojo pirkimo, kurio rezultate buvo sudaryta ši Sutartis, metu buvo savarankiškas viešojo pirkimo dalyvis ar pasiūlymą viešajame pirkime teikusios tiekėjų grupės nariu;

12.2.9. kitais šioje Sutartyje ir (ar) teisės aktuose numatytais atvejais.

12.3. Taip pat Pirkėjas gali vienašališkai nutraukti Sutartį (įspėjęs apie tai Tiekėją prieš 10 (dešimt) kalendorinių dienų) dėl sutarties pažeidimo ir pasinaudoti Sutarties įvykdymo užtikrinimu (pareikalauti sumokėti baudą), jeigu:

12.3.1. Sutartis buvo pakeista pažeidžiant Lietuvos Respublikos viešųjų pirkimų įstatymo 89 straipsnį;

12.3.2. paaiškėjo, kad Tiekėjas turėjo būti pašalintas iš pirkimo procedūros pagal Lietuvos Respublikos viešųjų pirkimų įstatymo 46 straipsnio 1 dalį.

12.3.3. paaiškėjo, kad su Tiekėju neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES.

12.4. Pirkėjui pasinaudojus teise vienašališkai nutraukti Sutartį, Pirkėjas privalo Tiekėjui apmokėti už iki Sutarties nutraukimo tinkamai pristatytas prekes, tačiau neprivalo apmokėti už nekokybiškas prekes, jei Tiekėjas nepateikia visų Sutartyje numatytų dokumentų, patvirtinančių, kad pristatytos Prekės atitinka Techninę specifikaciją.

12.5. Tiekėjas turi teisę nutraukti Sutartį (raštu įspėjęs apie tai Pirkėją prieš 10 (dešimt) kalendorinių dienų), jei:

12.5.1. Sutarties vykdymo sustabdymas tęsiasi ilgiau nei 12 (dvylika) mėnesių;

12.5.2. Pirkėjas neapmoka už tinkamai pristatytas Prekes ilgiau nei 60 (šešiasdešimt) kalendorinių dienų po nustatyto apmokėjimo termino.

12.6. Sutartis gali būti nutraukiama ir kitais Lietuvos Respublikos teisės aktuose numatytais atvejais.

12.7. Nutraukiant Sutartį ar Sutartį, kuria keičiama Sutartis, laikomasi Lietuvos Respublikos viešųjų pirkimų įstatymo 90 straipsnio 2 dalyje nurodytų reikalavimų. Nutraukus Sutartį, Tiekėjas privalo toliau vykdyti pagrįstus Pirkėjo nurodymus dėl turto išsaugojimo.

12.8. Kai Sutartis nutraukta, Tiekėjas gali reikalauti grąžinti jam viską, ką jis yra perdavęs Pirkėjui vykdydamas Sutartį, jeigu jis tuo pat metu grąžina Pirkėjui visa tai, ką buvo iš pastarojo gavęs. Kai grąžinimas natūra neįmanomas ar nepriimtinas dėl Sutarties dalyko pasikeitimo, atlyginama pagal to, kas buvo gauta, vertę pinigais, jeigu toks atlyginimas neprieštarauja protingumo, sąžiningumo ir teisingumo kriterijams. Jeigu Sutarties vykdymas yra tęstinis ir dalus, galima reikalauti grąžinti tik tai, kas buvo gauta po Sutarties nutraukimo. Restitucija neturi įtakos sąžiningų trečiųjų asmenų teisėms ir pareigoms;

12.9. Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų galiojimui, jeigu šios sąlygos pagal savo esmę lieka galioti ir po Sutarties nutraukimo;

**XIII. ASMENS DUOMENŲ TVARKYMAS**

13.1. Vykdydamos Sutartį Šalys įsipareigoja asmens duomenų tvarkymą vykdyti teisėtai – laikantis Bendrojo duomenų apsaugos reglamento 2016/679 (BDAR), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą.

13.2. Šalių atstovų, darbuotojų ar kitų fizinių asmenų, pasitelktų Sutarčiai vykdyti duomenų tvarkymo teisėtumas grindžiamas būtinybe įvykdyti Sutartį arba būtinybe pasinaudoti iš Sutarties kylančiomis teisėmis.

13.3. Šalys asmens duomenis saugo ne ilgiau nei to reikalauja duomenų tvarkymo tikslai ar numato teisės aktai, jeigu juose yra nustatytas ilgesnis duomenų saugojimo terminas. Asmens duomenys turi būti saugomi tol, kol iš sutartinių santykių gali kilti pagrįstų reikalavimų arba kiek tai reikalinga Šalių teisėtiems interesams įgyvendinti ir apsaugoti. Nebereikalingi asmens duomenys sunaikinami.

13.4. Šalys įsipareigoja tinkamai informuoti visus fizinius asmenis (darbuotojus, įgaliotinius, valdymo organų narius, savo subtiekėjų, subteikėjų, subrangovų darbuotojus ir kitus atstovus), kurie bus pasitelkti Sutarčiai su Šalimis vykdyti, apie tai, kad jų asmens duomenys bus arba gali būti perduoti Šalims ir bus arba gali būti Šalių tvarkomi Sutarties vykdymo tikslais; kur ir kiek laiko asmens duomenys bus saugomi, ir kas turės galimybę su jais susipažinti. Šalys pažymi, kad fiziniai asmenys, kurie yra pasitelkti Sutarčiai su Šalimis vykdyti ir išvardinti Sutartyje, yra supažindinti su Sutartyje pateiktais jų asmeniniais duomenimis, ir Šalies nustatyta tvarka tam davė savo sutikimą.

13.5. Šalys susitaria, kad po Sutarties nutraukimo ar pasibaigimo, jos sunaikins arba grąžins visus joms patikėtus tvarkyti asmens duomenis pagal Sutartį ir jų kopijas, nebent Europos Sąjungos (ES) ar jų šalies įstatymai nustato reikalavimą saugoti asmens duomenis.

**XIV. ŠALIŲ PATVIRTINIMAI IR GARANTIJOS**

14.1. Kiekviena iš Šalių pareiškia ir garantuoja kitai Šaliai, kad:

14.1.1. Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;

14.1.2. Šalis atliko visus teisinius veiksmus, būtinus, kad Sutartis būtų tinkamai sudaryta ir galiotų;

14.1.3. sudarydama Sutartį Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir susitarimų;

14.1.4. Šalies atstovai, pasirašę šią Sutartį, yra Šalies tinkamai įgalioti ją pasirašyti ir Šalių, ir (ar) jų atstovų asmens duomenys, būtini tinkamam Sutarties sudarymui, nelaikomi konfidencialia informacija;

14.1.5. Šaliai nėra žinoma apie jokius būsimus teisinės aplinkos pasikeitimus, kurie galėtų turėti įtakos Šalies įsipareigojimų pagal šią Sutartį vykdymui;

14.1.6. Sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Sutarties sąlygas;

14.1.7. Sutarties įsigaliojimo dieną Šalims šios Sutarties sąlygos yra aiškios ir vykdytinos;

14.1.8. nei šios Sutarties sudarymas, nei Pirkėjo ar Tiekėjo šia Sutartimi prisiimtų įsipareigojimų vykdymas neprieštarauja ir nepažeidžia (i) jokio teismo, arbitražo, valstybinės ar savivaldos institucijos sprendimo, įsakymo, potvarkio ar nurodymo, kuris yra taikomas Šalims; (ii) jokios sutarties ar kitokio sandorio, kurio šalimi yra atitinkama Šalis, ar (iii) jokio Šalims taikomo įstatymo ar kito teisės norminio akto nuostatų;

14.1.9. Šalys pareiškia, kad šioje Sutartyje nustatytos netesybos yra laikomos teisingomis bei nedidelėmis ir sutinka, kad jos nebūtų mažinamos, nepriklausomai nuo to, ar dalis prievolės yra įvykdyta. Šalys taip pat pripažįsta, kad minėtų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Sutarties pažeidimo (nesilaikymo), nereikalaujant nuostolių dydį patvirtinančių įrodymų.

14.2. Sudarydamas šią Sutartį Tiekėjas patvirtina, kad:

14.2.1. Tiekėjas (jo darbuotojai) bei pasitelkiami Subteikėjai (jei tokie pasitelkiami) turi visus leidimus, licencijas, atestatus ar kitus privalomus dokumentus, žinias, patirtį ir kvalifikaciją, reikalingus šiai Sutarčiai sėkmingai įvykdyti. Tiekėjas įsipareigoja nedelsiant raštu informuoti Pirkėją, jei jis praranda ar pasikeičia jo turimi privalomi dokumentai ir kvalifikacija, kuri buvo vertinta viešojo pirkimo, kurio pagrindu sudaryta ši Sutartis, metu;

14.2.2. susipažino su Sutarties objektu, aplinkybėmis ir sąlygomis, kurioms esant bus vykdoma Sutartis, su Technine specifikacija ir neturi jokių pretenzijų ir / ar pastabų dėl galimybės įvykdyti savo sutartinius įsipareigojimus Sutartyje ir jos dokumentuose nustatyta tvarka ir sąlygomis;

14.2.3. yra gavęs visą būtiną informaciją, kurią Tiekėjas, panaudodamas visas savo žinias ir rūpestingumą, galėjo gauti iki Sutarties pasirašymo, ir kuri gali turėti įtakos Sutarties kainai arba Prekėms. Turi būti laikoma, kad Sutartyje nurodyta kaina apima visus Tiekėjo sutartinius įsipareigojimus ir visa, kas būtina tinkamam Sutarties įvykdymui;

14.2.4. Prekės visiškai atitiks galiojančių teisės aktų, Sutarties dokumentų reikalavimus. Neatitikimas minėtiems reikalavimams reikš Sutarties pažeidimą. Tiekėjas pareiškia, kad jam yra žinoma, jog Pirkėjui yra reikalingos tik kokybiškos prekės;

14.3. Sudarydamas šią Sutartį Pirkėjas patvirtina, kad siekiant Sutarties objekto įgyvendinimo, tiekiant Prekes, Tiekėjui teiks visą reikalingą informaciją tinkamam sutartinių įsipareigojimų įvykdymui.

14.4. Jei paaiškėja, kad šioje Sutartyje nurodyti Šalių patvirtinimai (-as) ir/ar pareiškimai (-as) yra melagingas (-i) ir/ar klaidingas (-i), Šalis privalo atlyginti kitai Šaliai dėl tokio (-ių) melagingo (-ų) ir/ar klaidingo (-ų) patvirtinimo (-ų) ir/ar pareiškimo (-ų) patirtus tiesioginius, pagrįstus nuostolius.

**XV. BAIGIAMOSIOS NUOSTATOS**

15.1. Sutarties šalims yra žinoma, kad ši Sutartis yra vieša, išskyrus joje esančią konfidencialią informaciją. Konfidencialia informacija laikoma tik tokia informacija, kurios atskleidimas prieštarautų teisės aktams.

15.2. Tiekėjas negali perleisti tretiesiems asmenims visų ar dalies savo teisių, susijusių su Sutartimi, įskaitant reikalavimo teisę į Pirkėjo mokėtinas sumas, be išankstinio Pirkėjo rašytinio sutikimo. Be Pirkėjo išankstinio rašytinio sutikimo sudaryti sandoriai dėl teisių ar pareigų pagal šią Sutartį perleidimo laikytini niekiniais ir negaliojančiais nuo jų sudarymo momento.

15.3. Kiekvieną ginčą, nesutarimą ar reikalavimą, kylantį iš šios Sutarties ar susijusį su šia Sutartimi, jos sudarymu, galiojimu, vykdymu, pažeidimu, nutraukimu, šalys spręs derybomis. Derybų pradžia laikoma diena, kurią viena iš Šalių pateikė prašymą raštu kitai Šaliai su siūlymu pradėti derybas.Nepavykus ginčo išspręsti derybomis per 30 (trisdešimt) kalendorinių dienų nuo derybų pradžios ir nesusitarus dėl papildomo termino, ginčas galutinai sprendžiamas Lietuvos Respublikos teismuose pagal Pirkėjo buveinės vietą.

15.4. Visi su Sutartimi susiję pranešimai, prašymai, kiti dokumentai ar susirašinėjimas yra siunčiami elektroniniu paštu ar paštu. Laikoma, kad siuntimo ir gavimo data sutampa, kai pranešimas yra siunčiamas elektroniniu paštu. Apie savo rekvizitų pasikeitimą kiekviena Šalis nedelsdama, tačiau ne vėliau kaip per 5 (penkias) darbo dienas nuo minėto pasikeitimo dienos, raštu informuoja kitą Šalį. Kol apie pasikeitusį adresą nustatyta tvarka nebuvo pranešta, ankstesniais kontaktiniais adresais išsiųsti laiškai ir (ar) pranešimai yra laikomi tinkamai išsiųstais.

15.5. Jeigu kuri nors šios Sutarties nuostata yra ar tampa iš dalies ar visiškai negaliojančia ar prieštarauja Lietuvos Respublikos įstatymams ar kitiems norminiams teisės aktams, ji nedaro negaliojančiomis likusių šios Sutarties nuostatų ir neatleidžia Šalių nuo Sutartimi prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus, kiek įmanoma artimesne Sutarties tikslui bei kitoms jos nuostatoms.

15.6. Šios Sutarties vykdymui ir aiškinimui taikoma Lietuvos Respublikos teisė.

15.7. Ši Sutartis pasirašyta lietuvių kalba, 2 (dviem) egzemplioriais, turinčiais vienodą teisinę galią – po vieną kiekvienai Šaliai.

15.8. Kontaktiniai adresai pranešimams siųsti ir asmenys, atsakingi už Sutarties vykdymą:

**Pirkėjo atstovas:** Žuvų išteklių atkūrimo skyriaus vyriausioji specialistė Alina Širvinska, tel. +370 700 14965, el. paštas: alina.sirvinska@zuv.lt;

**Tiekėjo atstovas:** direktorius Darius Andriulionis tel. +370 698 81125, el. paštas info@akvatechna.lt.

15.9. Sutarties sąlygų priedai:

15.8.1. priedas Nr. 1 *Techninė specifikacija;*

15.8.2. priedas Nr. 2 *Tiekėjo konkursui pateiktas pasiūlymas.*

|  |  |
| --- | --- |
|  |  |

**XVI. SUTARTIES ŠALIŲ ADRESAI IR REKVIZITAI**

 **PIRKĖJAS TIEKĖJAS**

|  |  |  |
| --- | --- | --- |
| Žuvininkystės tarnyba prie LR ŽŪMJ. Janonio g. 24LT-92251, KlaipėdaĮstaigos kodas 188752740PVM kodas:LT100001121512A. s. LT124010042402826742AB Luminor bankBanko kodas 40100Tel. +370 700 14 903El. p. info@zuv.lt | UAB „Akvatechna“Rygos g. 44-50, LT-05272 VilniusKodas 300112408PVM kodas: LT100001773513A.s. LT767180300003467331 AB Šiaulių bankas Banko kodas 71800Tel. +370 698 81125El. p. info@akvatechna.lt |  |
| DirektoriusTomas Kazlauskas\_\_\_\_\_\_\_\_\_\_\_\_\_\_\_\_\_\_\_\_\_\_(Parašas) | DirektoriusDarius Andriulionis\_\_\_\_\_\_\_\_\_\_\_\_\_\_\_\_\_\_\_\_\_\_(Parašas) |  |